En 56-årig mand gjorde sig tirsdag uheldigt bemærket hos politiet, da han blev taget i spirituskørsel uden gyldigt kørekort.

Der er mange sjove måder at afsløre sig selv på, hvis man kommer til at sætte sig bag rattet i en lille koger. En 56-årig mandlig bilist blev tirsdag aften snuppet på Odinsgade i Aalborg, da en forbipasserende patrulje opdagede, at han havde store vanskeligheder med at få bakket sin bil ud af en parkeringsplads - også selv om der ikke var hverken forhindringer eller andre biler på pladsen, han kunne køre ind i. Derfor standsede patruljen og tog en snak med manden. Samtidig blev han bedt om at blæse i politiets alkometer, og det slog ud. Inden den 56-årige blev taget med på stationen for at få taget en blodprøve, opdagede betjenten dog, at manden slet ikke måtte føre en bil. Han havde nemlig tidligere mistet sit kørekort, netop fordi han havde kørt spirituskørsel. Manden blev derfor anholdt og sigtet for at køre i påvirket tilstand og uden gyldigt kørekort.